**X tarptautinis R. Pauliukonio laisvųjų imtynių turnyras**

Gegužės viduryje Klaipėdoje vyko X tarptautinis laisvųjų imtynių jaunučių turnyras, kuriame varžytasi dėl Ričardo Pauliukonio prizų. R. Pauliukonis yra vienas tituluočiausių Lietuvos laisvųjų imtynių atstovų: pasaulio jaunimo pirmenybių III vietos laimėtojas, 1996 m. Atlantos ir 2000 m. Sidnėjaus olimpinių žaidynių dalyvis.

 Pagėgių savivaldybės Meno ir sporto mokyklos Sporto skyriaus jaunieji imtynininkai iš turnyro parsivežė tris medalius. Pagėgių Algimanto Mackaus gimnazijos septintokas Gvidas Jovaiša ir Natkiškių Zosės Petraitienės pagrindinės mokyklos penktokas Kornelijus Janeckis iškovojo po bronzos medalį (Gvidas – svorio kategorija iki 41 kg, Kornelijus – iki 44 kg). Pagėgių Algimanto Mackaus gimnazijos aštuntokas Valdas Kairys (svorio kategorija iki 85 kg) pelnė auksą. Iš viso turnyre dalyvavo 150 jaunųjų imtynininkų iš Lietuvos, Latvijos, Rusijos ir Lenkijos.
 Jaunųjų imtynininkų treneris Antanas Merkevičius, džiaugdamasis auklėtinių pergalėmis, ragina savo ugdytinius sistemingai sportuoti, tobulinti imtynių technikos veiksmus, ugdyti valią, ištvermę ir fizinę jėgą.